El Ple oferix el seu suport unànime a la indústria local
31 de juliol 2020

![](/media/35pjorxi/27-img_7645_cuerpo.jpg)

El Ple de l'Ajuntament de Sagunt oferix el seu suport unànime a la indústria local. Així ho van decidir en l'última sessió plenària de juliol celebrada de manera presencial el dimecres 29 de juliol, en recolzar tots els grups polítics una declaració institucional.

A causa de la situació sense precedents d'emergència sanitària ocasionada per la COVID-19, s'ha generat una paràlisi econòmica històrica on persones, col·lectius i empreses estan patint greus conseqüències econòmiques i laborals, obligant al tancament de negocis i a posar en perill molts llocs de treball.

Per este motiu, segons recull l'acord, la Corporació desitja, de manera unànime, traslladar el seu compromís i suport a tota la indústria de la localitat, principal motor del desenvolupament econòmic del nostre territori. Així com, a tots els treballadors i treballadores de les empreses que exercixen un paper essencial: «**Des de l'Ajuntament de Sagunt cridem al diàleg i reclamem que les decisions no es prenguen de manera unilateral, sinó que es tinga en compte totes les parts implicades i s'aposte pel consens, deixant de costat la incertesa de treballadors i treballadores**».

La declaració, a més, assenyala que la indústria del futur no pot passar per la precarització dels llocs de treball ni pels acomiadaments: «**Considerem que la productivitat no té perquè estar renyida amb el manteniment dels llocs de treball; el futur de la indústria ha d'anar en la línia de la innovació, de la inversió de nous equipaments i, sobretot, de la formació contínua**».

Per tot això, el Ple es compromet a traslladar el seu compromís i suport a tota la indústria de la localitat, així com a tots els treballadors i treballadores, i a oferir la seua disposició de col·laboració, participació i interlocució en la cerca de solucions i alternatives, per als treballadors, treballadores i empreses del teixit industrial de la ciutat.​

*   [](http://www.facebook.com/sharer.php?u=https://aytosagunto.es/va/actualitat/el-ple-oferix-el-seu-suport-unanime-a-la-industria-local/ "Facebook")
*   [](http://twitter.com/share?url=https://aytosagunto.es/va/actualitat/el-ple-oferix-el-seu-suport-unanime-a-la-industria-local/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-oferix-el-seu-suport-unanime-a-la-industria-local/ "Linked In")
*   [](mailto:?body=https://aytosagunto.es/va/actualitat/el-ple-oferix-el-seu-suport-unanime-a-la-industria-local/)